b'\n_START_ARTICLE_\nDainius Pavalkis\n_START_SECTION_\nBiografija\n_START_PARAGRAPH_\nGim\xc4\x97 in\xc5\xbeinieri\xc5\xb3 \xc5\xa1eimoje. 1968\xe2\x80\x931974\xc2\xa0m. mok\xc4\x97si Kauno 14-oje vidurin\xc4\x97je, Vaik\xc5\xb3 muzikos mokykloje. 1978\xc2\xa0m. baig\xc4\x97 Kauno Juozo Aleksonio vidurin\xc4\x99 mokykl\xc4\x85. 1978\xe2\x80\x931984\xc2\xa0m. studijavo Kauno medicinos instituto (KMI) Gydomajame fakultete ir 1984\xe2\x80\x931986\xc2\xa0m. Maskvos proktologijos mokslini\xc5\xb3 tyrim\xc5\xb3 institute. Baig\xc4\x97 podiplomines studijas Londono \xc5\xa0v. Marko akademiniame institute ir ligonin\xc4\x97je. \xc5\xbdmona Edita, architekt\xc4\x97. Vaikai: Gintautas (g. 1983), Dainora (g. 1988).\n_START_SECTION_\nProfesin\xc4\x97 ir mokslin\xc4\x97 veikla\n_START_PARAGRAPH_\n1978\xe2\x80\x931984\xc2\xa0m. studijavo Kauno medicinos instituto (dabartinis Lietuvos sveikatos moksl\xc5\xb3 universiteto Medicinos akademijos Medicinos fakultetas) Gydomajame fakultete ir 1984\xe2\x80\x931986\xc2\xa0m. Maskvos proktologijos mokslini\xc5\xb3 tyrim\xc5\xb3 institute. Baig\xc4\x97 podiplomines studijas Londono \xc5\xa0v. Marko akademiniame institute ir ligonin\xc4\x97je._NEWLINE_Greta chirurgin\xc4\x97s praktikos aktyviai u\xc5\xbesiima moksline veikla. Paskelb\xc4\x97 282 mokslines publikacijas,\xc2\xa0pareng\xc4\x97 2 vadov\xc4\x97lius ir paruo\xc5\xa1\xc4\x97 7 doktorantus.\xc2\xa0 Per savo darbin\xc4\x99 ir mokslin\xc4\x99 karjer\xc4\x85 sta\xc5\xbeavosi daugiau nei 150 kart\xc5\xb3 \xc5\xbeymiausiuose pasaulio universitetuose (Leideno, Prahos, Granados, At\xc4\x97n\xc5\xb3, Lyono),\xc2\xa0ligonin\xc4\x97se ir chirurgijos klinikose bei mokslo tyrimo institutuose (kaip Memmorial Sloan Cancer Kettering Center, New York) Buvo keli\xc5\xb3 Europos mokslini\xc5\xb3 draugij\xc5\xb3 nariu, valdyb\xc5\xb3 nariu ar steig\xc4\x97ju, keli\xc5\xb3 mokslini\xc5\xb3 \xc5\xbeurnal\xc5\xb3 redkolegij\xc5\xb3 nariu, KMU Senato nariu._NEWLINE_Savo profesin\xc4\x99 karjer\xc4\x85 prad\xc4\x97jo LSMU Kauno klinikose nuo asistento chirurgijos pareig\xc5\xb3, v\xc4\x97liau tapo\xc2\xa0docentu ir profesoriumi. U\xc5\xbe\xc4\x97m\xc4\x97 direktoriaus operacinei medicinai pareigas, vadovavo storosios \xc5\xbearnos chirurgijos sektoriui.\xc2\xa0\n_START_SECTION_\nPolitin\xc4\x97 ir visuomenin\xc4\x97 veikla\n_START_PARAGRAPH_\n2012\xe2\x80\x932015\xc2\xa0m. paskirtas Lietuvos Respublikos \xc5\xa0vietimo ir mokslo ministru, kurio pareigas \xc4\x97jo iki 2015\xc2\xa0m. gegu\xc5\xbe\xc4\x97s m\xc4\x97n. Vadovavimo ministerijai metu parengtas Mokslo ir studij\xc5\xb3 \xc4\xafstatymas, \xc4\xafvestas privalomasis valstybinis lietuvi\xc5\xb3 kalbos egzaminas. Pakeistas klasi\xc5\xb3 formavimas kaimo vietov\xc4\x97se ir ma\xc5\xbeuose miesteliuose (leista formuoti po vien\xc4\x85 11 ir 12 klas\xc4\x97s grupes) bei jose padidintas vieno mokinio krep\xc5\xa1elio \xc4\xafkainis. \xc4\xaevestas prie\xc5\xa1mokyklinis privalomas ugdymas. Taip pat \xc4\xafvestas atskiras neformaliojo ugdymo krep\xc5\xa1elis, leid\xc5\xbeiantis vaikams rinktis \xe2\x80\x9eu\xc5\xbeklasin\xc4\x99\xe2\x80\x9c veikl\xc4\x85 ir neformal\xc5\xb3j\xc4\xaf ugdym\xc4\x85 muzikos, meno, sporto ar techni\xc5\xa1k\xc5\xb3j\xc5\xb3 moksl\xc5\xb3 srityje. Prad\xc4\x97ta formuoti profesinio lavinimo sistema, sukuriant \xe2\x80\x9epriartint\xc4\x85 darbinei aplinkai mokymo aplink\xc4\x85\xe2\x80\x9c. D. Pavalkiui pirmininkaujant ES Taryboje patvirtinta ilgalaik\xc4\x97 mokslo ir inovacij\xc5\xb3 skatinimo ir finansavimo programa \xe2\x80\x9eHORIZON 2020\xe2\x80\x9c ir kitos mokslo bei inovacij\xc5\xb3 programos, kuri\xc5\xb3 biud\xc5\xbeetas siekia 142 milijard\xc5\xb3 eur\xc5\xb3. D. Pavalkio iniciatyva Lietuva prisijung\xc4\x97 prie tarptautini\xc5\xb3 mokslo infrastrukt\xc5\xabr\xc5\xb3, toki\xc5\xb3 kaip CERN, European Spallation source, MBL ir kit\xc5\xb3, kas atv\xc4\x97r\xc4\x97 galimybes \xc5\xa1alies mokslininkams dalyvauti tarptautiniuose tyrimuose. D. Pavalkis yra vienas i\xc5\xa1 Nacionalinio mokslo ir inovacij\xc5\xb3 centro projekto Kaune \xe2\x80\x9eMokslo sala\xe2\x80\x9c reng\xc4\x97j\xc5\xb3 ir iniciatori\xc5\xb3._NEWLINE_Nustoj\xc4\x99s eiti ministro pareigas, gr\xc4\xaf\xc5\xbeo prie medicinin\xc4\x97s praktikos ir prad\xc4\x97jo dirbti LSMU Chirurgijos klinikos gydytoju, kurio pareigas eina iki \xc5\xa1iol._NEWLINE_Vadovavimas \xc2\xa0\xc5\xa0vietimo ir mokslo ministerijai Lietuvos pirmininkavimo Europos Tarybai metu buvo \xc4\xafvertintas ir D. Pavalkis buvo pakviestas tapti Europos Komisaro Carlos Moedas, atsakingo u\xc5\xbe moksl\xc4\x85 ir inovacijas, patar\xc4\x97j\xc5\xb3 grup\xc4\x97s nariu (RISE HL\xc2\xa0\xe2\x80\x93 research and innovation strategic expert, high level group). Mokslo ir inovacij\xc5\xb3 komisaro bei Sveikatos ir maisto kontrol\xc4\x97s komisaro V.Andriukai\xc4\x8dio bendru sutarimu buvo paskirtas Europos Komisijos Sveikatos moksl\xc5\xb3 patar\xc4\x97j\xc5\xb3 grup\xc4\x97s nariu (Scientific pannel for Health)._NEWLINE_Nuo 2015\xc2\xa0m.\xc2\xa0D. Pavalkis yra Kauno miesto mero visuomeninis patar\xc4\x97jas \xc5\xa0vietimo ir sveikatos apsaugos klausimams.\n_START_SECTION_\nLaisvalaikis ir pom\xc4\x97giai\n_START_PARAGRAPH_\nLaisvalaikiu domisi alpinizmu. \xc4\xaeveik\xc4\x97 tokias vir\xc5\xa1\xc5\xabnes, kaip Kilimand\xc5\xbearas (5895 m), Monblanas (4810 m), Elbrusas (5643 m) ir kt. Yra baig\xc4\x99s muzikos mokykl\xc4\x85, groja fortepijonu. M\xc4\x97gstamiausi kompozitoriai\xc2\xa0\xe2\x80\x93 Bethovenas, \xc5\xa0openas ir \xc4\x8ciurlionis. M\xc4\x97gsta keliauti, aplank\xc4\x97 daugiau nei 80 \xc5\xa1ali\xc5\xb3.'